**LAZDIJŲ MOTIEJAUS GUSTAIČIO GIMNAZIJOS** **2019METŲ VEIKLOS ATASKAITA**

1. **BENDROJI INFORMACIJA**
2. **Bendra informacija.** Lazdijų Motiejaus Gustaičio gimnazija, Vytauto g. 13, LT-67122 Lazdijai, [www.lazdijugimnazija.lt](http://www.lazdijugimnazija.lt), tel.: (8 318) 51456, 51133, el. p. lazdiju.mokykla@lazdijai.lt.

Lazdijų Motiejaus Gustaičio gimnazijoje (toliau – gimnazija) vykdomos pradinio ugdymo specialioji, pagrindinio ugdymo, pagrindinio ugdymo specialioji, vidurinio ugdymo, pagrindinio ugdymo suaugusiųjų, vidurinio ugdymo suaugusiųjų ir socialinių įgūdžių programos. Pagal šias programas 2019 m. gimnazijoje mokėsi 642 mokiniai.

Sukomplektuoti 29 klasių komplektai: specialiųjų (lavinamųjų) klasių – du komplektai, 5-8 klasių – 10 komplektų, I – IV gimnazijos klasių – 13 komplektų (iš jų – du klasių komplektai yra gimnazijos Šeštokų skyriuje), suaugusiųjų klasių – 3 komplektai, socialinių įgūdžių klasė (pirmi – treti mokymo metai) – vienas klasių komplektas.

1. **Lazdijų Motiejaus Gustaičio gimnazijos veikla įgyvendinant tikslą ir uždavinius.**

Tikslas – užtikrinti aukštos kokybės ugdymą ir tinkamą ugdymo (-si) aplinką.

Tikslui pasiekti buvo numatyti ir įgyvendinti trys uždaviniai: ugdymo turinio tobulinimas: bendradarbiavimas įvairias lygmenimis, siekiant kiekvieno mokinio asmeninės ūgties; mokinių saugumo ir lygių galimybių užtikrinimas; mokymosi pagalbos teikimas.

Vadybiniai siekiai 2019 m. buvo orientuoti į gimnazijos veiklos reglamentavimo atitiktį, pasikeitus teisės aktams, individualios mokinio pažangos sistemos tobulinimą, mokinių socialinių emocinių kompetencijų ugdymą ir pozityvios emocinės aplinkos kūrimą, darbuotojų bendradarbiavimo stiprinimą, mokymosi pagalbos įvairių gebėjimų mokiniams stiprinimą.

**Trumpa uždavinių įgyvendinimo apžvalga.**

**Ugdymo turinio tobulinimas: bendradarbiavimas įvairiais lygmenimis, siekiant kiekvieno mokinio asmeninės ūgties.**

**Mokinių individualios pažangos stebėsena.** Gimnazijai rūpi kiekvieno mokinio asmenybės augimas, individuali pažanga, todėl kiekvienas mokinys skatinamas siekti geresnių rezultatų, kelti sau ugdymosi tikslus, nuolat apmąstyti, kaip sekasi ir numatyti, kaip jis galėtų geriau mokytis, elgtis. Siekiama, kad mokiniai periodiškai mokytųsi atlikti individualios pažangos įsivertinimą, kelti pamatuotus tikslus, vertinti rezultatus ir daryti išvadas.

 2019 m. gimnazijoje sukurta ir įgyvendinama VIP (vaiko individualios pažangos stebėsenos) sistema: parengtas „Mokinių individualios pažangos stebėjimo, fiksavimo ir pagalbos mokiniui teikimo tvarkos aprašas“, kuriuo vadovaujasi 5-3g klasių mokiniai ir klasių vadovai, mokinių tėvai.

 Gimnazijoje siekiama kiekvieno mokinio asmeninės pažangos per konkretų laiką, atsižvelgiant į mokymosi startą bei asmenines raidos galimybes, mokiniui optimalų tempą ir bendrosiose ugdymo programose numatytus reikalavimus.

 Stebima ar mokinio įgytų kompetencijų lygis atitinka mokiniui keliamus tikslus ir jo individualias galias, skatinama mokinių savistaba, atkaklumas, atsakomybė už savo mokymosi į(si)vertinimą ir įsivertinimo tobulinimą. Siekiant gerinti mokinių mokymosi pasiekimus, stiprinamas bendradarbiavimas su tėvais (globėjais, rūpintojais), laiku nustatomi ugdymosi sunkumai ir organizuojama reikiama mokymosi pagalba.

**Gimnazijos veiklos kokybės įsivertinimas.**

2019 m. gimnazijos veiklos kokybės įsivertinimą atliko gimnazijos direktoriaus 2019 m. gruodžio 5 d. įsakymu Nr. LGGV1-155 „Dėl gimnazijos 2019 m. veiklos kokybės įsivertinimo“ sudaryta darbo grupė. Gimnazijos tarybos sprendimu atliktas teminis dalies 2.1.2. rodiklio („Ugdymo planai ir tvarkaraščiai“) įsivertinimas, susijęs su klasių vadovų planais ir planų naudingumu. 2019 m. įsivertinimo metu buvo atlikti 5 tyrimai, kurie padėjo atsakyti į šiuos iš anksto išsikeltus klausimus: ar dėl planavimo priimti nauji susitarimai ir kaip jų laikomasi, ar planai yra naudingi įstaigai ir bendruomenei, ar šioje srityje mokytojai tobulina savo kompetencijas, kokiose srityse pastebima mokinio bei gimnazijos pažanga.

Apibendrinusi visas tyrimų išvadas įsivertinimo darbo grupė nustatė, kad tobulinant veiklos rodiklį buvo pasiekta progreso dėl klasės vadovų planų kokybės bei naudingumo, nes gimnazijoje realiai priimti nauji, konkretūs susitarimai dėl planavimo ir jų laikomasi, veikla planuojama naudingai, į planavimą įtraukiami mokiniai ir jų tėvai, atsižvelgiama į gimnazijos prioritetus.

Įsivertinimo grupė pastebėjo, kad tobulinama veikla 2019 m. turėjo teigiamą poveikį mokinio brandai socialumo srityje, nes gausėjo iniciatyvių, aktyvių, renginiuose dalyvaujančių mokinių (+6%), mažėjo niekur nedalyvaujančių, niekuo nesidominčių mokinių. Gyvenimo planavimo srityje išlieka aukštas mokinių išsilavinimo ir mokymosi vertės supratimas (3,6 balo iš 4; +2%); pastebimas progresas dėl mokymosi tikslų išsikėlimo (+13%). Gimnazijos pažanga stebima veiklose, kurios tiesiogiai susijusios su klasių vadovų darbu: mokinio sėkmių aptarimų organizavime (+14%), mokymosi planavime (+13%), bendradarbiavimo, pagalbos skatinime (+7%), gimnazijos socialinė-visuomeninė veikla tapo įdomesnė (+4%).

Gimnazijos taryba 2020 metų sausio 8 d. posėdžio protokoliniu nutarimu pritarė įsivertinimo grupės ataskaitai ir tobulintą rodiklį (2.1.2.) įvertino 4 lygmeniu - „labai gerai“, nes svarbiausi tyrimų metu nustatyti duomenys atitiko vertinimo skalę nuo 76% iki 100%. Tobulintinos veiklos aspektu įvardintas rodiklis „Bendradarbiavimas su tėvais” (4.2.2), nes tyrimai atskleidė neišskirtinį mokinių tėvų dalyvavimą veiklų planavime, jų įgyvendinime, įsitraukimą tobulinant mokyklą.

Su įsivertinimo rezultatais gimnazijos bendruomenė supažindinta gimnazijos interneto svetainėje [www.lazdijugimnazija.lt](http://www.lazdijugimnazija.lt), gimnazijos įsivertinimo rezultatai viešinami Švietimo valdymo informacinėje sistemoje (ŠVIS).

**Valstybinių brandos egzaminų rezultatai.**

Gimnaziją baigė 121 abiturientų. 114 abiturientų gavo brandos atestatus. Abiturientai 2019 metais laikė visų mokomųjų dalykų brandos egzaminus.

Lietuvių kalba ir literatūra – aukštesniuoju ir pagrindiniu lygiais egzaminą išlaikė 49 proc. mokinių.

Anglų kalba - aukštesniuoju ir pagrindiniu lygiais egzaminą išlaikė 87 proc. mokinių.

Matematika - aukštesniuoju ir pagrindiniu lygiais egzaminą išlaikė 28 proc. mokinių.

Informacinės technologijos - aukštesniuoju ir pagrindiniu lygiais egzaminą išlaikė 88 proc. mokinių.

Biologija - aukštesniuoju ir pagrindiniu lygiais egzaminą išlaikė 82 proc. mokinių.

Chemija - aukštesniuoju ir pagrindiniu lygiais egzaminą išlaikė 77 proc. mokinių.

Fizika - aukštesniuoju ir pagrindiniu lygiais egzaminą išlaikė 67 proc. mokinių.

Istorija - aukštesniuoju ir pagrindiniu lygius egzaminą išlaikė 60 proc. mokinių.

28 gimnazijos mokinys iš 5 mokomųjų dalykų gavo 48 aukštesniojo lygio įvertinimų (lietuvių kalba, informacinės technologijos, biologija, anglų kalba, matematika).

7 gimnazijos mokiniai iš keturių mokomųjų dalykų (lietuvių kalba, matematika, anglų kalba, informacinės technologijos) gavo 10 aukščiausių – 100 balų – įvertinimų (trys mokiniai puikiai išlaikė po 2 egzaminus).

Įstojusių į Lietuvos aukštąsias mokyklas skaičius 68 (59,6 proc). Į užsienio aukštąsias mokyklas įstojo 2 mokiniai (1,8 proc.). Mokosi profesijos 17 mokinių (14,9 proc.). Dirba – Lietuvoje – 15 (13,2 proc.) , 19 mokinių, dirba užsienyje – 8 mokiniai (7 proc.) , 4 mokiniai – Lietuvos kariuomenės savanoriai (3,5 proc.).

**Pagrindinio ugdymo pasiekimų patikrinimas.**

Pagrindinio ugdymo baigiamosios dalies mokinių pasiekimus lakoniškai galima apibūdinti taip: žemi matematikos (vidurkis 4,75 balų) ir aukšti lietuvių kalbos (vidurkis 7,1 balų) pasiekimai. 2019 metais matematikos mokytojų metodinė grupė sudarė ir sėkmingai įvykdė matematikos PUPP rezultatų gerinimo planą, pasiekė pažangos - nepatenkinamo pasiekimų lygio mokinių srautą sumažino net 16%. Savo darbe matematikai pritaikė inovatyvų kolegialios pagalbos pamokoje metodą, projekto „Lyderių laikas-3“ metu savo patirtimi pasidalino su kitomis rajono švietimo įstaigomis.

Gimnazijos tarybos sprendimu II g klasių mokiniai atliko anglų kalbos lygio nustatymo testą, pagal kurį 76% mokinių anglų kalbos mokėjimas atitinka B1 pasiekimų lygį.

**Nacionalinis mokinių pasiekimų patikrinimas.**

2019 m. gimnazijos 6 klasių mokiniai dalyvavo nacionaliniuose mokinių pasiekimų patikrinimuose (matematika, skaitymas, rašymas), o 8 klasių mokiniai išbandė elektroninius pasiekimų patikrinimus – eNMPP (matematika ir gamtos mokslai).

Gimnazijos šeštų klasių mokinių skaitymo ir rašymo NMPP pasiekimai pagal surinktų taškų vidurkį ženkliai lenkia šalies gimnazijų mokinių pasiekimus. Skaitymas gimnazijoje - 61,9 (tšk.), o šalies gimnazijose - 50,3 (tšk.), rašymas gimnazijoje – 58,7 (tšk.), o šalies gimnazijose - 43,6. Matematikos pasiekimai nuo šalies gimnazijų vidurkio skiriasi tik keliomis dešimtosiomis dalimis (gimnazijos - 43,3 tšk., šalies - 43,5 tšk.). Palyginę paskutinių 2 metų 6 klasių mokinių rezultatus, aukštesniojo ir pagrindinio pasiekimų lygmens srautus, pastebime 1% pažangą matematikos (buvo 67,2%, yra 68,2%) ir skaitymo (buvo 76,3%, yra 77,3 %) srityse.

Gimnazijos 8 klasių mokinių gamtos mokslų eNMPP pasiekimai džiugina – taškų vidurkis - 517 lenkia šalies gimnazijų rezultatą - 502. Matematikos rezultatas kuklesnis – 493 (šalies gimnazijų – 503), tačiau šioje srityje pastebime pažangą: aukštesniojo ir pagrindinio pasiekimų lygmens mokinių srautas per metus padidėjo 12,8% (buvo 40%, dabar 52.8%).

2019 m. gimnazijoje dirbo kompetentingi, reikiamą išsilavinimą ir kvalifikaciją turintys mokytojai: 13 – mokytojo kvalifikacija, 34 – vyresniojo mokytojo kvalifikacija, 23 – mokytojo metodininko kvalifikacija, 2 – mokytojo eksperto kvalifikacija.

Pagrindinės mokytojų kvalifikacijos kėlimo kryptys:

Individuali mokinio pažanga: pažinimas, vertinimas, skatinimas (mokinio skirtybių suvokimas, atpažinimas ir panaudojimas siekiant kiekvieno mokinio sėkmės; mokinio refleksija, pažangos ir lūkesčių įsivertinimas; socialinių ir emocinių kompetencijų ugdymas).

Įrodymais grįstas mokymas (tarptautinių tyrimų, gimnazijos išorės ir kitų vertinimų rekomendacijų ir informacijos panaudojimas proceso kokybei gerinti; vertinimas ir įsivertinimas gimnazijos veiklos kokybei gerinti).

Bendrųjų ir dalykinių kompetencijų tobulinimas (socialinės emocinės kompetencijos, profesinis mokytojų tobulėjimas, skaitmeninis raštingumas; bendravimo ir bendradarbiavimo kompetencijos; dalykinės kompetencijos, susijusios su ugdymo turinio kaita).

Pravesta ir aptarta 20 integruotų pamokų ir 12 atvirų ir panoraminių pamokų. Dalykų metodinėse grupėse aptariamos priemonės, orientuotos į kiekvieno mokinio individualią pažangą. Sudarytos sąlygos gamtamokslių dalykų mokytojams pagal poreikį individualiai ir bendradarbiaujant naudotis gimnazijos laboratorija.

2019 m. mokytojai kvalifikaciją tobulino ne mažiau, kaip 4 -5 dienas.

**Projektinė veikla.**

Gimnazija dalyvauja Nacionalinės švietimo agentūros įgyvendinamame projekte „Mokyklų aprūpinimas gamtos ir technologinių mokslų priemonėmis“. Projekto metu gimnazija aprūpinta naujomis gamtamoksliniam ugdymui skirtomis mokymo priemonėmis 5-8 klasėms.

Gimnazijoje vykdomos projekto „Mokinių akademinių gebėjimų pažinimo ir jų ugdymo kokybės plėtra“ veiklos. Projektas skirtas gabių ir talentingų vaikų paieškai, atpažinimo sistemos sukūrimui, gimnazijoje jis vykdomas 5-oje klasėje - gamtos, matematikos ir lietuvių kalbos pamokose.

2019 m. baigtas ES struktūrinių fondų lėšų finansuojamas projektas „KUBAS – kūrybinis ugdymas bendruomenėje ir asmeniniai siekiai“, kurio rezultatas – matematinių pasiekimų 1g klasėse gerinimas, gebėjimas planuoti savo laiką sėkmingo mokymosi rezultatams pasiekti.

Įgyvendinti Erasmus+ programos projektai: „Friends Across the Water“ (projekto Nr. 2017-1-PL01-KA219-038286\_4/1) ir Europos Socialinio fondo agentūros finansuojamas projektas 8-tų klasių mokiniams: „KUBAS“ – kūrybinis ugdymas bendruomenėje ir asmeniniai siekiai (projekto Nr.09.2.1-ESFA-K-728-01-0033).

Tęsiamos Erasmus+ programos projekto „Ethos of Europe – Acting for Integration“ (projekto Nr. 2018-1-DE03-KA229-047349\_2) veiklos.

**Mokinių verslumo skatinimas.**

Gimnazijoje 2019 m. veikė 4 mokinių mokomosios bendrovės: „MAVAJA“, „Liepaitės“, „Žalia rūta” ir „Be pavadinimo”.

Jos dalyvavo 8 respublikinėse, regioninėse, rajono, ar gimnazijos mugėse.

**Neformalusis švietimas.**

2018-2019 m. m. gimnazijoje neformaliajam švietimui skirtos 49 valandos.

Neformaliojo švietimo veiklas lanko 52 proc. mokinių (praeitais mokslo metais – 50 proc.).

Populiariausios gimnazijoje tyrėjų, bavariškojo akmenslydžio, jaunųjų šaulių, radijo studijos ir gimnazijos renginių garso režisierių, sporto neformaliojo švietimo veiklos.

**Mokinių saugumo ir lygių galimybių užtikrinimas.**

 Užtikrinant mokinių saugumą ir lygias galimybes, siekiant geros mokinių emocinės savijautos, stiprinant socialinius įgūdžius, atsparumą smurtui, patyčioms, gimnazijoje pagal projektą ,,Saugios aplinkos mokykloje kūrimas II“ Nr. 09.2.2-ESFA-V-729-03-0001 lėšomis“ vykdomos 2 akredituotos socialinio emocinio ugdymo prevencinės programos: „Raktai į sėkmę“ ir „Paauglystės kryžkelės“ .

Tęsiama VEIK (vaiko emocijų išraiškos kontrolė ) prevencinės programos veikla.

Formuojant mokinių sveikos gyvensenos įgūdžius, ugdant atsparumą žalingiems įpročiams, kartu su socialiniais partneriais parengtas ir nuosekliai įgyvendinamas „Prevencinių priemonių, siekiant užkirsti kelią galimam narkotinių medžiagų vartojimui ir platinimui” veiksmų planas.

„Sveikatos ir lytiškumo ugdymo bei rengimo šeimai programa“ gimnazijoje integruota į gamtos ir biologijos dalykų turinį (3g – 4g klasėse – į klasių vadovų veiklą), „Alkoholio, nikotino ir kitų psichiką veikiančių medžiagų vartojimo prevencijos programa“ integruota į klasių vadovų veiklą.

Programų įgyvendinimas padeda psichologinės sveikatos ir emocinio intelekto ugdymo kertinius aspektus, užtikrina aktyvų ir kryptingą mokinių užimtumą, vertybinių ir socialinių įgūdžių formavimą, efektyvų bendravimą ir bendradarbiavimą, kartu ugdant pilietišką, atsakingą, savarankišką, aktyvų visuomenės žmogų.

Organizuojant sveikatos stiprinimo veiklas gimnazijoje, teiktos paraiškos “Dėl gimnazijos pripažinimo sveikatą stiprinančia ir aktyvia mokykla ir įtraukimo į šių mokyklų tinklą”. Nacionalinio sveikatą stiprinančių mokyklų tinklo ir aktyvių mokyklų veiklos koordinavimo komisijos sprendimu Lazdijų Motiejaus Gustaičio gimnazija pripažinta sveikatą stiprinančia mokykla (2019 m. gruodžio 10 d., registracijos pažymėjimo Nr. SM-645) ir aktyvia mokykla (2019 m. gruodžio 10 d., registracijos pažymėjimo Nr. AM-35).

Darbo grupė koordinuoja sveikatą stiprinančios mokyklos ir aktyvios mokyklos programų vykdymą.

100 proc. tenkinami mokinių socialiniai (pavėžėjimo, maitinimo) poreikiai.

Gimnazijoje suremontuoti kūno kultūros persirengimo kambariai, 1-mo aukšto sanitariniai mazgai.

Aktualiu klausimu lieka gimnazijos valgykla, kuriai reikalingas kapitaliniai remontas. Lėšos reikalingos edukacinėms vidaus ir išorės aplinkoms kurti ir atnaujinti, mokyklos vidaus remonto ir aplinkos priežiūros darbams atlikti.

**Mokymosi pagalbos teikimas.**

Gimnazijoje dirba mokymosi pagalbos specialistų komanda. 100 proc. gimnazijoje tenkinami mokinių pedagoginės, psichologinės, specialiosios, socialinės pedagoginės pagalbos poreikiai.

Mokymosi pagalbos teikimo būdai gimnazijoje: pagalba pamokoje, ilgalaikės ir trumpalaikės konsultacijos, savanoriškas mokytojų konsultavimas, ugdymo karjerai konsultacijos, pagalbos mokiniui specialistų veikla, pagalba mokiniams, grįžusiems iš užsienio šalių, ar kitataučiams, mokymo namie organizavimas, mokinių projektinė veikla, orientuota į pagalbą kitiems.

Mokinių konsultavimui skirta 2018/2019 m. m. skirta 60 ilgalaikių konsultacijų valandų; 2019/2020 m. m. skirta 19 savaitinių ilgalaikių konsultacijų valandų ir 1476 valandos, skirtos trumpalaikei pagalbai.

Nuosekliai vyksta mokinių karjeros kompetencijų ugdymas: Lietuvos ir užsienio aukštųjų mokyklų, kolegijų studijų pristatymai, išvykos į mokymo įstaigas, respublikinius renginius „Studijos”, „Studfestas”, „Mokykla - 2019”.

 Geriausiai mokinių įvertinti profesinio informavimo (konsultavimo) renginiai - Karjeros dienos gimnazijoje „OK karjera“ - susitikimai su karjeros konsultavimo ir informavimo platformos specialistais.

Organizuojant profesinį veiklinimą, bendradarbiaujama su Lazdijų rajono socialiniais partneriais – Lazdijų rajono verslo įmonėmis, įstaigomis, centrais ir kt.

1. **TIKSLŲ, UŽDAVINIŲ, VEIKLŲ IR ASIGNAVIMŲ SUVESTINĖ**

|  |  |  |
| --- | --- | --- |
| **Eil. Nr.** | **Tikslas** | **Tikslo pasiekimo vertinimo kriterijus, mato vienetas ir reikšmė** |
| **1.** | **Užtikrinti aukštos kokybės ugdymą ir tinkamą ugdymo (-si) aplinką.** | **Planuota**1. Mokinių, pasiekusių pagrindinį ir aukštesnįjį pasiekimų lygmenį, skaičiaus didinimas ≥ 1proc.2. Praleistų be pateisinamos priežasties pamokų, tenkančių vienam mokiniui, skaičiaus mažinimas ≥2 proc. 3. Projektinės veiklos patirtys ugdymo procese (dalyvavimas 1- 3 ES projektuose). | **Įvykdyta (nekeista)**3 proc. padidėjo pagrindinio ir aukštesniojo pasiekimų lygmens mokinių srautas.5 – IV g klasėse nepateisintų pamokų nesumažėjo, bet II-IV g klasėse nepateisintų pamokų sumažėjo 4245 vienetais, vidutiniškai 4,81 vienam mokiniu tenkančia pamoka. Vidurkis sumažėjo 17 proc.Įgyvendinti Erasmus+ programos projektai: „Friends Across the Water“ (projekto Nr. 2017-1-PL01-KA219-038286\_4/1) ir Europos Socialinio fondo agentūros finansuojamas projektas 8-tų klasių mokiniams: „KUBAS“ – kūrybinis ugdymas bendruomenėje ir asmeniniai siekiai (projekto Nr.09.2.1-ESFA-K-728-01-0033). Tęsiamos projekto „Ethos of Europe – Acting for Integration“ (projekto Nr. 2018-1-DE03-KA229-047349\_2) veiklos.  |
|  |  | 4. Kiekvieno mokinio individualios pažangos stebėjimo ir vertinimo sistemos įgyvendinimas ≥90 proc.5. Tautinio, patriotinio ir pilietinio ugdymo renginių organizavimas (≥10 renginių per metus).6. Projekto „Lyderių laikas 3“ veiklų organizavimas, siekiant kiekvieno mokinio asmeninės ūgties (100 proc. įgyvendinamos projekto veiklos).7. Mokinių verslumo įgūdžių ir kompetencijų bei kūrybiškumo profesinėje veikloje ugdymas (gimnazijoje veikia ≥2 MMB)8. Sveikatingumo ugdymas ir žalingų įpročių prevencija (sveikatingumo ir prevencinėse programose dalyvaujančių mokinių dalis 100 proc.).9. Mokinių socialinių reikmių tenkinimas (pavėžėjimo, maitinimo) 100 proc. | VIP sistemos modelį naudoja 86% visų klasių auklėtojų ir gimnazijos mokinių.(Bendru susitarimu VIP modelio atsisakyta IVg klasėse)Suorganizuota 17-ka tautinio, patriotinio ir pilietinio ugdymo renginių.Gimnazijoje įgyvendintas projektas „Viešo kalbėjimo kompetencijos tobulinimas bendradarbiaujant 1g-2g klasėse“. Kelta kvalifikacija tema „Bendradarbiavimas, siekiant kiekvieno mokinio asmeninės ūgties“ pagal projektą „Lyderių laikas 3“ – dalyvauta išvykose į šalies mokyklas, perimant VIP stebėsenos sistemos kūrimo ir įgyvendinimo patirtis.Gimnazijoje 2019 m. veikė 4 mokinių mokomosios bendrovės : “MAVAJA, “Liepaitės, “Žalia rūta” ir “Be pavadinimo”.100 proc. gimnazijos mokiniai dalyvauja „Sveikatą stiprinančių mokyklų“, „Aktyvių mokyklų“ programose bei ugdomi pagal „Sveikatos ir lytiškumo ugdymo bei rengimo šeimai programą“ ,„Alkoholio, nikotino ir kitų psichiką veikiančių medžiagų vartojimo prevencijos programą“.100 proc. tenkinami mokinių socialiniai (pavėžėjimo, maitinimo) poreikiai. |
| **1.1.** | **Uždavinys. Ugdymo turinio tobulinimas: bendradarbiavimas įvairiais lygmenimis, siekiant kiekvieno mokinio asmeninės ūgties.** |
|  | **Įstaigos veiksmo pavadinimas** | **Proceso ir/ar indėlio vertinimo kriterijai, mato vienetai ir reikšmės** | **Atsakingi vykdytojai** | **Įvykdymo terminas** | **Asignavimai (tūkst. Eur)** |
| **Planuota** | **Įvykdyta** | **Numaty-ta data** | **Faktinė data** | **Patvirtinti** | **Panaudoti** |
| 1.1.1 | Pamokos kokybės tobulinimas. | Patrauklaus mokymosi formų taikymas ugdymo procese (mokytojų, vedančių pamokas ne klasėje ir/už mokyklos ribų dalis proc. – ≥85). | Mokytojų, vedančių pamokas ne klasėje ir/už mokyklos ribų - 85 proc. | Dalykų mokytojai  | 2019  | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Gimnazijoje pravestų atvirų, integruotų – panoraminių pamokų skaičius (9 - 12). | Pravesta ir aptarta 20 integruotų pamokų ir 12 atvirų ir panoraminių pamokų. | Dalykų mokytojai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Kolegialaus grįžtamojo ryšio teikimas (100 proc. mokytojų stebi bent vieną kolegos pamoką). | Kolegialaus grįžtamojo ryšio modelio praktiką išbandė visi gimnazijos mokytojai. | Administracija, dalykų mokytojai  | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Tautinio, patriotinio ir pilietinio ugdymo renginių integravimas į ugdymo procesą (≥ 10 renginių per metus). | Suorganizuota 17 –ka tautinio, patriotinio ir pilietinio ugdymo renginių. | Pavaduotojai ugdymui, dalykų mokytojai, klasių auklėtojai. | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.1.2. | Mokinių individualios pažangos stebėsena. | Mokinio pažangos sistemos sukūrimas (sukurta VIP sistema, VIP modelį naudoja ≥ 80 proc. klasių auklėtojų ir gimnazijos mokinių). |  VIP modelį naudoja 86 proc. gimnazijos mokinių, klasių vadovų, mokinių tėvų.  | Pavaduotojai ugdymui, dalykų mokytojai, klasių auklėtojai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Mokinių įsitraukimas į įsivertinimo veiklas (Mokinių dienos): mokinys – dalyko mokytojas – klasės auklėtojas – mokinio tėvai (aptarimuose dalyvaujančių mokinių ir jų tėvų dalis ≥80 proc.). | Su manimi aptariamos mokymosi sėkmės (mokiniai) 74 proc.Aš esu įtraukiamas į vaiko mokymosi sėkmių aptarimus mokykloje (tėvai) 91 proc. | Dalykų mokytojai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.1.3. | NMPP, PUPP, BE organizavimas, rezultatų analizė ir veiklos rezultatams gerinti.. | BE, PUPP,NMPP dalyvaujančių mokinių skaičius (100 proc.). | Dalyvavusių dalis – 100 proc. Rezultatų analizė: metodinėse grupėse, mokytojų tarybos posėdžiuose.  | Direktorius, direktoriaus pavaduotojai ugdymui | 2019 kovo – rugsėjo mėn. | 2019 kovo – rugsėjo mėn. | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | BE, PUPP, NMPP aukštesnįjį ir pagrindinį lygmenį pasiekusių mokinių skaičiaus didėjimas (≥1 proc.). | Pagrindinio ir aukštesnio lygmens BE lietuvių kalbos (sumažėjo 7 proc.), anglų kalbos (padidėjo 16 proc.), biologijos (padidėjo 17 proc.), chemijos ( padidėjo 10 proc.), istorijos – (padidėjo 32 proc.), IT (padidėjo 55 proc.) mokomųjų dalykų pasiekimai: PUPP lietuvių kalbos (sumažėjo 9 proc.), matematikos (padidėjo 12,6 proc.) NMPP 6 klasių matematikos (padidėjo 1 proc.), skaitymo(padidėjo 1 proc.) ir rašymo (sumažėjo 3,7 proc.) bei 8 klasių eNMPP matematikos (padidėjo 12,6 proc.), gamtos mokslų (sumažėjo 30 proc.). | Direktorius, direktoriaus pavaduotojai ugdymui, dalykų mokytojai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Gerėja matematikos PUPP ir istorijos BE rezultatai (≥ 2 proc. mažėja mokinių neišlaikiusių ir pasiekusių minimalų pasiekimų lygmenį; ≥2 proc. didėja mokinių, pasiekusių pagrindinį ir aukštesnįjį lygmenį, skaičius) | 32 proc. pagerėjo istorijos BE rezultatai, 16,2 proc. sumažėjo PUPP mokinių neišlaikiusių ir pasiekusių matematikos minimalų pasiekimų lygmenį | Direktorius, direktoriaus pavaduotojai ugdymui, dalykų mokytojai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.1.4. | Mokytojų ir pagalbos specialistų kvalifikacijos tobulinimas ir atestacija. | Vienam mokytojui skirtų kvalifikacijos tobulinimo dienų skaičius vnt. (≥5 dienos). | Visi mokytojai kėlė kvalifikaciją ne mažiau 5 dienas. | Direktorius | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Naujai atestuotų mokytojų skaičius (3 mokytojai). | Atestuoti 2 mokytojai | Direktorius, atestacinė komisija | 2019  | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.1.5. | Vidaus ir išorės erdvių efektyvus panaudojimas mokinių pasiekimams gerinti. | Efektyvus mokyklos aplinkų naudojimas ugdymo procese (60 proc. mokytojų veda ne mažiau kaip vieną pamoką). | Mokytojai ne mažiau 1 pamoką vedė ne gimnazijos klasėje.  | Dalykų mokytojai, klasių auklėtojai | 2019 | 2019 | MK ir savivaldybės biudžeto lėšos | MK ir savivaldybės biudžeto lėšos |
|  |  | Ryškus tarpdalykinis bendradarbiavimas, išnaudojant inovatyvias gamtos mokslams skirtas klases (pravesta ≥ 20 integruotų pamokų, patvirtintas laboratorijos naudojimo grafikas). | Pravesta 20 integruotų pamokų.Sudarytos sąlygos gamtamokslių dalykų mokytojams pagal poreikį individualiai ir bendradarbiaujant naudotis gimnazijos laboratorija. Parengtas ir patvirtintas naudojimosi gimnazijos laboratorija grafikas. | Direktorius, gamtamokslinių dalykų mokytojai | 2019  | 2019 | MK ir savivaldybės biudžeto lėšos | MK ir savivaldybės biudžeto lėšos |
| 1.1.6. | Gabių ir talentingų mokinių ugdymas. | Vykdytų gabių mokinių programų skaičius (1 vnt.) |  Gimnazijoje vykdomos projekto „Mokinių akademinių gebėjimų pažinimo ir jų ugdymo kokybės plėtra“ veiklos. | Direktorius, darbo grupė, psichologas, dalykų mokytojai | 2019 | 2019  | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Mokinių, dalyvaujančių konkursuose, olimpiadose, varžybose dalis (60-80 proc.). | Mokyklinėse, rajoninėse, respublikinėse olimpiadose, konkursuose, varžybose dalyvavo 65 proc. mokinių. | Administracijadalykų metodinės grupės | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Gabių ir talentingų mokinių skatinimas ir įvertinimas (1 renginys gimnazijos bendruomenei, asmeninis mokinių skatinimas ir apdovanojimas už pasiekimus po renginių). | Organizuota Padėkos diena gimnazijos bendruomenei. | Administracijadalykų mokytojai, klasių auklėtojai | 2019 | 2019 m. birželio mėn. | Asignavimai darbuotojų darbo užmokesčiui | Asignavimai darbuotojų darbo užmokesčiui |
| **1.2.** | **Uždavinys. Mokinių saugumo ir lygių galimybių užtikrinimas.** |
| 1.2.1. | Mokinių emocinės savijautos mokykloje, stiprinant vaikų socialinius įgūdžius, atsparumą smurtui, patyčioms ir kitiems žalingiems įpročiams, gerinimas. | Vykdomos 2 akredituotos prevencinės programos (programų vykdyme dalyvauja 100 proc. mokinių). | Gimnazijoje įgyvendinamos 3 prevencinės programos | Direktorius, specialistų komanda, klasių auklėtojai, dalykų mokytojai | 2019 | 2019 | Asignavimai darbuotojų darbo užmokesčiui,projektų (ES ir savivaldybės biudžeto) lėšos. | Asignavimai darbuotojų darbo užmokesčiui,projektų (ES ir savivaldybės biudžeto) lėšos. |
|  |  | Tyrimų, skirtų išsiaiškinti mokinių nuomonę apie mokinių saugumą ir lygias galimybes gimnazijoje, skaičius ( ≥2 vnt.; ≥ 3 proc. pagerėja patyčių situacijos ir savijautos gimnazijoje rodiklis). | Gimnazijoje atlikti 2 tyrimai.Gerėja patyčių situacijos ir savijautos gimnazijoje rodiklis: „per paskutinius 2 mėnesius iš kitų mokinių nesijuokė, nesišaipė“ mokinių nuomone 78% (buvo 72%), tėvų nuomone - 95% ir 92% gimnazijos mokinių; „per paskutinius 2 mėnesius iš manęs/mano vaikas nesijuokė, nesišaipė iš kitų mokinių“ ,mokinių nuomone - 69% (buvo 65% , tėvų nuomone - 82% ir 84% mokinių. | Pavaduotojai ugdymui, gimnazijos veiklos kokybės įsivertinimo grupė, pagalbos specialistų komanda | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  | Efektyvi gimnazijos VGK veikla. | VGK veiklos programos įgyvendinimas 100 proc. | VGK veiklos programa įgyvendinta 100 proc. | Direktorius, VGK nariai | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.2.2. | Gimnazijos vidaus ir išorės infrastruktūros atnaujinimas. | Suremontuotų gimnazijos vidaus patalpų skaičius (≥1 vnt). | Gimnazijoje suremontuotos 2 patalpos: kūno kultūros persirengimo kambariai, 1-o aukšto sanitariniai mazgai. | Direktorius, direktoriaus pavaduotojas ūkio reikalams | 2019 | 2019 | Savivaldybės biudžeto lėšos, GPM 2 proc. lėšos | Savivaldybės biudžeto lėšos, GPM 2 proc. lėšos |
|  |  | Kabinetų, naujai aprūpintų mokykliniais baldais, sk. (≥1 kab.) | Gimnazijos 3 kabinetai buvo aprūpinti mokykliniais baldais. | Direktorius, direktoriaus pavaduotojas ūkio reikalams | 2019 | 2019 | MK lėšos | MK lėšos |
| 1.2.3. | Aprūpinimas ugdymo priemonėmis. | Įsigytų vadovėlių skaičius. | Įsigyta 405 vnt. vadovėlių. | Direktorius, bibliotekinin-kė, metodinės grupės | 2019 balan-džio - birželio mėn. | 2019 balan-džio - birželio mėn. | MK lėšos | MK lėšos |
|  |  | Įsigytų kitų mokymo priemonių (arba komplektų) skaičius (≥2 vnt.). | Įsigytos 84 mokymo priemonės (įvairiems mokomiesiems dalykams). | Direktorius, metodinė taryba | 2019 | 2019 | MK lėšos | MK lėšos |
| **1.3.** | **Uždavinys. Mokymosi pagalbos teikimas.** |
| 1.3.1. | Karjeros kompetencijų ugdymas. | Profesinis konsultavimas: karjeros projektavimo gebėjimų identifikavimas (besikreipiančių mokinių poreikių tenkinimas - 100 proc.). | Profesinio informavimo ir profesinio veiklinimo veiklose dalyvavo 100 proc. gimnazijos mokinių. | Direktorius, profesinio veiklinimo koordinato-rius | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Profesinis veiklinimas: bendradarbiavimas su socialiniais partneriais, susitikimai su įvairių profesijų atstovais. (Organizuotų renginių skaičius per metus ≥ 6). | Organizuota 10 profesinio veiklinimo renginių. | Dalykų mokytojai, profesinio veiklinimo koordinatorius | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
| 1.3.2. | Neformaliojo švietimo pasirinkimo galimybių didinimas. | Mažėja mokinių, nelankančių neformaliojo švietimo užsiėmimų mokykloje (≥ 1-2 proc.) |  Neformaliojo švietimo užsiėmimus lanko 52 % mokinių ( buvo 49 proc.). | Direktorius, direktoriaus pavaduotojas ugdymui, neformaliojo švietimo grupių vadovai. | 2019 gegužės – rugsėjo mėn. | 2019 gegužės – rugsėjo mėn. | MK lėšos | MK lėšos |
|  |  | Mokinių verslumo ugdymas. (Gimnazijoje veikia ≥2 mokinių mokomosios bendrovės). | Ugdant mokinių verslumą, mokiniai dalyvavo 8 verslumo renginiuose. Gimnazijoje veikia 4 MMB. | Direktorius, mokytojai – MMB vadovai | 2019 | 2019 | MK lėšos | MK lėšos |
| 1.3.3. | Efektyviai veikia priemonės, skirtos mokinių veiklai tobulinti. | Mokymosi pagalbai skirtų konsultacinių valandų skaičius per savaitę gabiems ir sunkumų turintiems mokiniams (≥ 40 ugdymo plano valandų; dalykų moduliams skirta ≥ 25 ugdymo plano valandos). | Mokinių konsultavimui skirta 2018/2019 m. m. skirta 60 ilgalaikių konsultacijų valandų; 2019/2020 m. m. skirta 19 savaitinių ilgalaikių konsultacijų valandų ir 1476 valandos, skirtos trumpalaikei pagalbai.  | Direktorius, direktoriaus pavaduotojai ugdymui, UP darbo grupė, gimnazijos taryba, mokytojai. | 2019 | 2019 | MK lėšos | MK lėšos |
|  |  | Pedagoginė, psichologinė, informacinė pagalba mokiniams (poreikių tenkinimas procentais – 100 proc.) | Pedagoginės, psichologinės, informacinės pagalbos poreikiai gimnazijoje tenkinami 100 proc. | Specialistų komanda, VGK | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  |  | Mokytojų ir mokinių savanorystė teikiant pagalbą gabiems ir sunkumų turintiems mokiniams (pagal poreikį gavusių pagalbą mokinių dalis ≥70 proc.) | Pagal poreikius visi gimnazijos mokiniai gauna pagalbą. | Dalykų mokytojai, mokinių taryba, neformaliojo švietimo grupė „Padėk ir gauk pagalbą“ nariai. | 2019 | 2019 | Asignavimai darbuotojų darbo užmokesčiui | Asignavimai darbuotojų darbo užmokesčiui |
|  | Iš viso: MK lėšos:Savivaldybės biudžeto lėšos: | 947398,95 Eur381955,00 Eur | 947398,95 Eur375451,50 Eur |

\_\_\_\_\_\_\_\_\_\_\_\_\_